The Square (film, 2017)

***Skver*** () švedski je satirični dramski film iz 2017. godine koji je režirao Ruben Estlund i u kojem igraju Klaes Bang, Elizabet Mos, Dominik Vest i Teri Notari. Film prikazuje publicitet koji izaziva umetnička instalacija, a delimično je nadahnut instalacijom samog Estlunda. Sniman je u Geteborgu, Stokholmu i Berlinu.

Film je predstavljen na Kanskom filmskom festivalu 2017. i nakon što je dobio pozitivne kritike osvojio je Zlatnu palmu. Naknadno je izabran i za Međunarodni filmski festival u Torontu 2017. Bio je nominovan za nagradu Oskar u kategoriji najbolji film van engleskog govornog područja.

## Radnja

Kristijan je uvaženi kustos muzeja savremene umetnosti. Razveden, ali i brižan otac dvoje dece, on vozi električni automobil i podržava više ciljeve. On se nalazi u punom jeku priprema za novu izložbu pod imenom Skver, pod kojom se podrazumeva umetnička instalacija u obliku kvadrata koja prolaznike poziva na altruizam. Međutim, Kristijanova nepromišljena reakcija, kada mu ukradu mobilni telefon, pokreće čitav niz neprijatnih situacija. U međuvremenu, nova agencija za odnose sa javnošću muzeja osmišljava neočekivanu kampanju za Skver, koja nailazi na bes javnosti.

## Uloge

* Klaes Bang kao Kristijan
* Elizabet Mos kao Ana
* Dominik Vest kao Džulijan Žižoni
* Teri Notari kao Oleg
* Linda Anborg kao Linda
* Kristofer Lese kao Majkl

## Produkcija
### Razvoj
Priča za film je osmišljena kada su 2014. godine režiser Ruben Estlund i producent Kale Boman postavili instalaciju u Muzeju „Vandalorum” u Vernamu. Kao umetnici, izjavili su sledeće: „Skver je utočište poverenja i brige. Unutar njega svi delimo ista prava i obaveze.”

U jednoj sceni, čovek sa Turetovim sindromom dere se na reportera. Estulnd kaže da je ovo nadahnuto stvarnim incidentom u švedskom pozorištu, a predstavljeno je bez straha od preosetljivosti pošto su ljudi u ovom delu ’satirizovani’. Početak filma je takođe nadahnut incidentom iz stvarnog života, kada u Geteborgu Estlund vidi kada se usplahirena žena sudari s muškarcem i počne govoriti kako je neko hteo da je ubije. Drugi čovek dolazi i počinje da se dere. Ispostavlja se da je u pitanju smicalica, tokom koje je Estlundu neko ukrao mobitel. Radeći na scenariju, Estlund je posetio brojne galerije.

### Kasting
Danski glumac Klaes Bang je za projekat saznao preko Tanje Grunvald, koja je iz Danske i koja je takođe htela da igra u filmu. Bang je došao na tri audicije, i služio se mnogo improvizacijom. Nakon okupljanja većeg dela svoje postave na audicijama širom Nordijskih zemalja, Estlund — znajući za želju Vilijam Moris endevor entertejnmenta da sa njim napravi filmski projekat na engleskom — kontaktirao je Baftu u Londonu. Posle ovoga su se Elizabet Mos i Dominik Vest pridružili postavi. Estlund je kazao kako je za Mosovu i Vesta bilo izazvno da se prilagode švedskoj režiji, ali su na kraju uspeli.

Teri Notari, američki glumac koji igra Olega (lik koji se ponaša kao majmun) dobio je ulogu na osnovu iskustva u naučnofantastičnom filmu iz 2011. godine po imenu *[[Planeta majmuna: Početak]]*. Estlund je saznao za Notarija koristeći Gugl pretragu, pretraživši rezultate za „glumac koji imitira majmuna” i pogledavši jedan od Notarijevih nastupa.

### Snimanje

Snimanje se odvijalo u periodu od juna do oktobra 2016. godine u Geteborgu, Stokholmu i Berlinu. Galerija u filmu je zasnovana na švedskoj Kraljevskoj palati.

Budžet za snimanje je iznosio 5,5 miliona dolara. Estlund je otprilike snimao jednu scenu dnevno, snimajući i do 50 kadrova, s tim da je za neke od najsloženijih scena trebalo četiri dana. U Berlinu, jedan dan je potrošen sa bonoboom, a glumci dobili upute kako da se ponašaju sa životinjom kako se ne bi izazvala nasilna reakcija.

## Izlazak
Film je stavljen na raspored Filmskog festivala u Kanu 2017. pred kraj aprila, kao poslednji. Ovde je bila njegova međunarodna premijera. Kasnije je prikazan na Sidnejskom filmskom festivalu (jun), a ondaiNovozelandskom međunarodnom filmskom festivalu (jul). Iako je broj filmova na Međunarodnom filmskom festivalu u Torontu smanjen u odnosu na 2016, *Skver* je svejedno odabran za festival 2017. (septembar).

Obimnije bioskopsko prikazivanje u Švedskoj (Triart film) zakazano je za 25. avgust 2017. godine. Pre prikazivanja filma u Kanu, prava za distribuciju su prodata za prikazivanje u Ujedinjenom Kraljevstvu, Francuskoj, Nemačkoj i drugim evropskim zemljama. Magnolija pikčers je postao američki distributer. Trejler za film je izašao u julu. U Ujedinjenom Kraljevstvu je planirano da se prikaže u Somerset hausu (London), 16. avgusta, s tim da je Kerzon artifišal aj odlučio da odgodi širu britansku premijeru planiranu za 25. avgust — da bi Estlund mogao doraditi neke scene za UK.

Film Skver će premijeru u Srbiji imati na Kustendorfu 16. januara 2017. i tom prilikom festival će svečano otvoriti reditelj filma Ruben Ostlund. Distributer za Srbiju je Fajv stars film distribjušn.

## Kritika
*Skver* ima rejting odobravanja od 84% na agregatoru *[[Rotten Tomatoes]]*, na osnovu 174 recenzije, a na sajtu *[[Metacritic]]* dobio je prosečnu ocenu 73 od 100. U Kanu su kritike bile veoma pozitivne, mada nije se očekivalo da će osvojiti Zlatnu palmu. Oven Glajberman iz *[[Varajeti (časopis)|Varajetija]]* opisao je film kao „uglađeno nemilosrdno rušenje dekadencije sveta savremene umetnosti”, naglašavajući kako je muzej motivisan pohlepom a film „više preteran a manje efektivan od *[[Viša sila (film)|Više sile]]*”. Piter Bredšo dao mu je četiri zvezdice u *[[Gardijan]]u*, ocenivši ga kao „otvorenu i smelu nadrealnu satiru”. U *[[Holivud reporter]]u*, Tod Makarti ga je nazvao „ludo ambicioznim a često uznemirijućim”, rekavši da je možda cilj trebalo da bude obuhvatiti što više stvari, ali traga je svejedno ostavljeno. Robi Kolin mu je takođe dala četiri zvezdice, u *[[Dejli telegraf]]u*, objasnivši kako je prvi sat satiričan na pametan način a kasnije scene strašne. Nasuprot ovome, kritičar iz *[[Indivajer]]a* Erik Kon bio je razočaran preterivanjem i nedostatkom strukture — film je nazvao „Polokovim platnom čudnih ideja istresenih pred publiku u potrazi za jedinstvenim narativom, od čega se nešto drži bolje od ostalog”.

Estlund je za *Skver* dobio Zlatnu palmu, što je prvi put da pretežno švedska produkcija dobije nagradu još od *[[Dobre namere (film)|Dobrih namera]]* (1992) i prvi put da nagradu dobije jedan švedski režiser od kada je Alf Šeberg osvojio za  dramu *[[Gospođica Julija (film iz 1951)|Gospođica Julija]]* (1951). Predsednik žirija Pedro Almodovar istakao je filmsko predstavljanje „diktature bivanja politički korektnim”. Porotnica Anjes Žaui takođe je pohvalila inteligentnost i dovitljivost. Isto tako, dekorater seta Josefin Osberg je dobio Nagradu Vulkan za tehničkog umetnika na Kanu.

## Izvori

## Vanjske veze
*
*
*
*
*
*